BREAKING | Veste uriașă de la OncoGen; S-a VACCINAT primul român împotriva noului coronavirus | STIRILE TRANSILVANIEI
Centrul de Terapii Genice şi Celulare în Tratamentul Cancerului OncoGen din Timişoara, singurul institut românesc recunoscut de Organizația Mondială a Sănătății (OMS) ca având în testare un vaccin împotriva Covid-19, vine cu o veste URIAȘĂ. Primul român care s-a VACCINAT împotriva noului coronavirus este profesorul universitar doctor Virgil Păunescu, directorul OncoGen, el luând hotărârea de a se oferi voluntar pentru testarea noului vaccin. Astfel, pe data de 14 aprilie s-a vaccinat cu o primă doză, iar în data de 28 aprilie și-a administrat a doua doză de vaccin.

Profesorul Virgil Păunescu spune că în toată perioada administrării celor două doze și-a monitorizat evoluția parametrilor biologici și modificările induse de vaccin, iar rezultatele obținute în urma acestui experiment au fost considerate deosebit de interesante, încurajatoare și foarte utile continuării cercetărilor. În prezent colectivul OncoGen pregătește documentația pentru Agenția Națională a Medicamentului (ANM) în vederea aprobării începerii studiilor clinice.

Profesorul Păunescu susține că informația obținută din propria experiență de vaccinare va fi inclusă în această documentație și o consideră în mod deosebit utilă pentru ANM în accelerarea procesului de aprobare a studiilor clinice. Nu au existat reacții adverse, vaccinul face ceea ce trebuie să facă, astfel că pasul este unul uriaș.


”Am făcut un test de fază 1, care testează toxicitatea sau potențialul de reacții adverse al respectivului vaccin. Dar aceste bucăți de proteine virale au fost deja trecute pe la un milion de oameni care s-au îmbolnăvit și s-au vindecat și nu au avut nicio reacție secundară. Și atunci pentru noi este clar că poți să treci la o vaccinare foarte serioasă, în masă, dar astea sunt regulile. Nu folosim nimic activ, nu este nimic viu acolo, sunt doar fragmente din capsula proteică, nu folosim conservanți, nu folosim aluminiu, pentru că, în sine, virusul este suficient de imunogen”, a declarat pentru Știrile Transilvaniei prof.dr.Virgil Păunescu.


Redăm mai jos INTEGRAL comunicatul de presă al OncoGen Timișoara:

”În luna Ianuarie a acestui an, am luat hotărârea de a ne implica în dezvoltarea unui vaccin anti-Covid-19.

Ca medic imunolog, aveam în vedere, înca din perioada respectivă, posibilitatea ca epidemia din China să se transforme într-o pandemie cu consecințe medicale și economice deosebit de grave, atât pentru România cât și la nivel mondial.


La centrul OncoGen din Timișoara, dispunem de un colectiv de circa 60 de cercetători foarte bine pregătiți, cu experiență în zona de cercetare-dezvoltare în imunoterapii, respectiv vaccinuri. Dispunem de asemenea și de aparatură performantă la cel mai înalt nivel.


Atunci când epidemia a izbucnit în China, colectivul nostru lucra de aproximativ 4 ani la un tratament avansat în imunoterapia în cancer (un tratament extrem de recent dezvoltat în SUA), mai exact la vaccinurile personalizate în cancer.

Așa că am beneficiat de un bagaj de cunoștințe precum și de o experiență foarte vastă și am fost în poziția de a putea pregăti ,,design-ul” pentru producerea unui vaccin împotriva Covid-19 într-un timp foarte scurt. La jumătatea lunii Ianuarie aveam deja designul vaccinului.


Am anunțat această realizare pe toate căile. Și, având în vedere miza și potențialul extraordinar pentru populația din România și din Europa, a tehnologiei publicate de noi, mă așteptam ca dialogul cu autoritățile române să decurgă bine.

NU am fost contactați nici până în ziua de astăzi de autoritățile competente ale statului român. Asta în condițiile în care Uniunea Europeană a alocat României circa 1,5 miliarde de Euro pentru combaterea epidemiei din țara noastră. Din acești bani, 0 au fost alocați cercetării românești, și desigur, 0 pentru dezvoltarea vaccinului de la OncoGen, deși este singurul centru din țară care are în testare un vaccin- lucru confirmat și de prezența noastră pe lista Organizației Mondiale a Sănătății (OMS).


Lista publicată în data de 4 Aprilie de OMS, pe care este prezent și centrul nostru, este în totalitate compusă din liga mare a cercetării mondiale în domeniul vaccinologiei, de institute și companii recunoscute în toată lumea pentru performanța în cercetarea medicală de vârf.

Menționez că centrul OncoGen este un institut ridicat din fonduri europene, un institut de stat, aflat în structura Spitalului Județean din Timișoara.Autoritățile române, nu aveau doar capacitatea, aveau și obligația de a susține cercetătorii acestei țări (așa cum, de altfel, fiecare țară din vest își susține proprii cercetători) în așa fel încât să ne atingem cât mai repede obiectivul: dezvoltarea și producerea unui vaccin anti-Covid-19 în România.


Cu toate acestea nu am primit nici măcar un telefon de la autoritățile competente în domeniu, deși suntem singurii care s-au angajat in competiția mondială pentru dezvoltarea unui vaccin cu implicații medicale, sociale, economice și științifice uriașe.

Am reușit cu mare greutate, (după un efort pe care puțini dintre dumneavoastră îl veți cunoaște), pricinuită de lipsa acută a resurselor financiare să facem o serie de pași în cercetarea preclinică, adică în laborator, mai întâi sintetizând vaccinul și apoi testând acest vaccin pe celule umane ale sistemului imun.


Rezultate testelor preclinice au fost foarte încurajatoare. Așa cum mă și așteptam. 

Când toate resursele noastre s-au epuizat (repet banii au fost foarte puțini și primiți din sponsorizări) am realizat că riscăm să intrăm într-un blocaj total.

Mi-am dat seama atunci – în calitate de șef de proiect și investigator principal că pentru a continua cercetările și a nu rămâne prea mult în urma celorlalte centre și companii care trecuseră deja la studiile clinice de fază I (vaccinarea unui număr limitat de voluntari)- că trebuie să iau o hotărâre neobișnuită pentru a continua cercetările.

Am decis să-mi administrez eu primul vaccinul dezvoltat la OncoGen, să fiu eu primul voluntar.

Ca urmare pe data de 14 Aprilie m-am vaccinat cu prima doză, iar în data de 28 Aprilie mi-am administrat a doua doză de vaccin.

Am recurs la această acțiune perfect legală din două motive principale:

1. În calitate de investigator principal al acestui proiect și profesor de imunologie sunt mult mai în măsură decât orice alt voluntar folosit în alte studii clinice, să identific efectele, simptomele și mai ales nuanțele cele mai subtile ale vaccinării asupra sănătății mele. 

În toată această perioadă mi-am monitorizat evoluția parametrilor biologici și modificările induse de vaccin, iar rezultatele obținute în urma acestui experiment au fost deosebit de interesante și sunt foarte utile continuării cercetărilor noastre. 

2. În prezent colectivul OncoGen pregătește documentația pentru Agenția Națională a Medicamentului (ANM) în vederea aprobării începerii studiilor clinice.

Informația obținută din propria experiență de vaccinare va fi inclusă în această documentație și o consider în mod deosebit utilă pentru ANM în accelerarea procesului de aprobare a studiilor clinice.

Între timp cred că devine tot mai evident că autoritățile române competente au obligația de a acorda măcar o minimă atenție cercetărilor și cercetătorilor acestei țări, mai ales în condițiile în care Uniunea Europeană a alocat României circa 1,5 Miliarde de Euro doar pentru combaterea epidemiei în țara noastră. Din acești bani 0 au fost alocați dezvoltării vaccinului de la OncoGen, deși este singurul centru din țară care are în testare un vaccin.

În condițiile în care singura metoda de a opri această pandemie și dezastrul economic pe care l-a creat, rămâne vaccinarea, noi cercetătorii de la OncoGen, am făcut tot ceea ce era omenește posibil și chiar mai mult pentru oprirea acestei calamități.

Suntem membrii UE, beneficiem de pe urma UE și avem obligația, ca cercetători, să contribuim la eforturile europene de dezvoltare a unui vaccin împotriva Covid-19, iar statul român are obligația să își susțină cercetătorii.”

____

Apel către statul român

Deși Uniunea Europeană a alocat României circa 1,5 miliarde de Euro pentru combaterea epidemiei din țara noastră, din acești bani nu au fost alocați cercetării românești abosult nimic. Pentru dezvoltarea vaccinului de la OncoGen fondurile alocate sunt 0, deși este singurul centru din țară care are în testare un vaccin, lucru confirmat și de prezența OncoGen pe lista Organizației Mondiale a Sănătății (OMS). Prin urmare, ȘTIRILE TRANSILVANIEI trage un semnal de alarmă și solicită statului român să se implice imediat și să ajute financiar acest institut românesc. Este inadmisibil ca directorul OncoGen să fie cel care este nevoit să se ofere voluntar pentru testarea acestui vaccin, iar fondurile alocate de stat să fie 0.

____

Informații de background:

În 25 martie, cercetătorii OncoGen conduși de Prof. Univ. Dr. Virgil Păunescu ieșeau cu informația că s-a reușit finalizarea sintezei vaccinului, urmând a se intra în faza testelor de laborator. 

Cercetătorii de la Centrul de Terapii Genice şi Celulare în Tratamentul Cancerului OncoGen din Timişoara au anunţat în luna ianuarie a acestui an că au realizat o strategie de vaccinomică personalizată pentru noul coronavirus, rezultatele acestor cercetări fiind puse gratis la dispoziţia producătorilor de vaccinuri interesaţi. Directorul OncoGen, prof. Virgil Păunescu, a explicat la acea vreme că cercetătorii timişoreni au postat public rezultatele cercetării, pentru ca producătorii de vaccinuri care sunt interesaţi să elaboreze un vaccin anti-coronavirus.

Potrivit cercetătorilor timișoreni, pornind de la profilul genetic al populaţiei din România se poate determina structura proteică, aceea care poate fi folosită la vaccinare. Astfel, cercetătorii de la OncoGen au identificat mai multe peptide, dar au expus doar cinci, iar cu un număr de 10 peptide, pe care ei le pot identifica, s-ar putea produce vaccinuri care să acopere toată paleta din România.

Peptidele imunogenice au fost dezvoltate de cercetătorii OncoGen Timişoara prin aplicarea unei tehnologii utilizate în vaccinarea personalizată în cancer, bazată pe „long neoantigen peptides”, o tehnologie care este în prezent în studii clinice pentru tratarea cancerului. Folosind acest exemplu, alte peptide pot fi identificate pentru populaţia din aproape toate regiunile geografice.

Centrul de Terapii Genice şi Celulare în Tratamentul Cancerului – OncoGen funcţionează în cadrul Spitalului Clinic Judeţean de Urgenţă „Pius Brînzeu” din Timişoara.
[(('Supremația Românească',), 24), (('Controlul populației',), 17), (('Remedii miraculoase',), 41), (('Înșelăciune',), 152), (('Noua Ordine Mondiala',), 54), (('Reticență la vaccinare',), 139), (('Înșelăciune', 'Big Pharma'), 176), (('Armă biologică',), 253), (('Plandemic',), 181), (('Remedii miraculoase', 'Religie'), 47), (('Satiră',), 310), (('5G',), 67)]